  Виталий Пронин 5-тӥ августэ Финляндиын усьтӥськиз суредаськисьёслэн этнофутуризмъя 8-тӥез симпозиумзы. Отчы пырисько Удмуртиысь но художникъёс. Азьвыл та симпозиум ӵемысь ортчылӥз Удмуртиын. Элькунмылэсь кунпуссэ но куншетсэ малпам мурт, Россиысь культура удысысь дано ужась Юрий Лобанов тыршылӥз удмуртъёслэсь улэм-вылэмзэс возьматыны. Озьы кылем арын Кияса палъёсы фин-угор дуннеысь художникъёс люкаськылӥзы.Симпозиуме берло дыре мыло-кыдо пыриськыны ӧдъязы Финляндиысь суредаськисьёс. Ужрадлы синмаськеменызы ик, сое нырысьсэ асьсэ дорын радъяно кариськизы. Таяз радэ суредасьёс люкаськизы чебер ты дуре пуксем Мультиа гуртэ. Пыже пуксьыса, симпозиумез усьтонэ вуизы удмурт шаманъёс. Сьӧразы вайизы пулэсь питран. Ужзы питыраса кадь каньыл мед мыноз шуыса, сое сётӥзы Мультиа гурт поселенилэн кивалтӥсезлы. Художникъёс валаны-шӧдыны вырозы финъёсты, адӟемзэс выль картинаосын возьматозы. Со сяна, удмурт мунё лэсьтыны но дышетскозы.Елена Сараматова Теги: этнофутуризм  